**Referat af Bestyrelsesmøde den 04-10-2022**

Afholdt på museet kl. 15-17

Tilstede: Kurt, Ole, Troels, Henrik og John

Afbud: Kent, Henning og Benny.

**Dagsorden:**

1. Status på arbejdet efter godt 1 måneds arbejde.
2. Økonomien i projektet – de første betalinger til Holbøll, samarbejdet mellem Niras og Holbøll samt ny ansøgning til Kystdirektoratets puljer.
3. Orientering om projektet ved hjemmesiden og Facebook
4. Beboer henvendelser til projektet, herunder spørgsmål til digets højde.
5. Eventuelt.

**Ad. 1. Status på arbejdet.**

Arbejdet er skredet rigtigt godt frem, nogle steder lidt hurtigere end planlagt. Leveringerne af Azobe-træ er eneste knast der skaber lidt forsinkelse i henhold til arbejdsplanerne. Næste levering af træ er i uge 43. Status på arbejdet er følgende:

* Diget ved Reedtzholm og bag om det gamle Lysstøberi er stort set færdigt. Der mangler træarbejdet ved Enø Kystvej 121. Dette udføres efter uge 43.
* Arbejdet videre langs Enø Kystvej påbegyndes i denne uge (uge 41)
* Ved Fjordhusene er diget stort set færdigt fra dæmningen og frem til Stejlepladsen. Der mangler det sidste stykke bag Karrebæksminde Fjord lokalerne – ligeledes skal overkørsler og skot-åbninger etableres.
* Strandvejen 24-31 – her er trævæggen færdig, der mangler topstykke på ganske få meter. Nu indledes færdiggørelsen hvor de fjernede sten lægges tilbage og sandfordringen etableres. Der lægges sten op mod toppen af trævæggen ud mod stranden. Arbejdet langs stranden ind mod ”fluepapiret” er påbegyndt.
* Muren ved Vinterbaderne påbegyndes i uge 41.

Der er lavet indkørsel til stranden således, at lastbiler og dumpere kan køre med sand og ler langs stranden. Holbøll har udført arbejdet godt, hurtigt og stort set efter forskrifterne. Digevolden er enkelte steder lagt lidt ”skævt”, og er blevet/vil blive flyttet til den korrekte placering.

**Ad. 2 Økonomi og samarbejde**

Den første aconto betaling på kr. godt 6 millioner er modtaget fra Holbøll. Efter lidt dialog og justeringer betales regningen.

Der afholdes byggemøder hver 14. dag. Niras, som er vores rådgiver og ansvarlig for kvalitet og fremdrift, har bedt Holbøll om, at være mere præcis og levere kvalitetsdokumentationen rettidigt. Holbøll har rettet ind, og vi forventer, at der fremover bliver færre problemer på byggemøderne. Niras har fremsendt en anmodning om et tillæg til rådgiverkontrakten på maksimalt godt kr. 5500 pr uge – totalt ca. kr. 150.000. Bestyrelsen har skriftligt bedt Holbøll om at stramme op i kommunikationen med Niras. På dagens byggemøde var kommunikationen allerede bedre. Vi afventer næste byggemøde og svarer efterfølgende Niras.

**Ad. 3. Orientering om projektet på hjemmesiden og Facebook**

Der vil blive orienteret ca. hver 14 dag på Facebook og efterfølgende på hjemmesiden. Det er nemmere at lægge billeder på Facebook end på hjemmesiden. På hjemmesiden fylder billederne mere, og der skal derfor arbejdes mere med layout. Der kommer derfor færre billeder på hjemmesiden.

**Ad. 4. Henvendelser fra beboerne**

Der har været enkelte henvendelser fra beboerne tæt på områderne hvor der arbejdes. Nogle henvendelser går direkte til Holbøll medarbejderne, der svarer direkte. Henvendelser til bestyrtelsen besvares også direkte. Der er generelt stor tilfredshed fra alle beboerne i områderne, hvor der arbejdes. Beboerne udviser også stor forståelse for de gener, der opstår under arbejdet. Holbøll gør en god indsats for at rydde op og rengøre områderne efter hver arbejdsdag og specielt op til weekenden.

**Ad. 5. Eventuelt**

Kurt og Ole spurgte til om bestyrelsen føler sig velinformeret om projektet. Der har været spurgt til referater fra byggemøderne, men disse er meget detaljerede, og vil ikke umiddelbart være informative. Kurt vil fremover lave et informativt referat efter hvert byggemøde, som sendes ud til bestyrelsen.

Referat udsendt til godkendelse den 05-10-2022

John Kryger